《题王司直所藏米南宫画》
明代·李昌祺

幽壑霁残雨，飞云昼濛濛。大江泻练遥，上与银汉通。

村墟极平圹，岛屿迷西东。长林隐空舍，众籁吟天风。

悬崖忽焉断，浩荡烟涛雄。夕岚落霞外，把钓何老翁。

流水共情性，沙鸟知心胸。浩然沧浪歌，濯足清潭中。

始知簪绂华，不与渔樵同。兴适随去留，身閒忘达穷。

我生本放浪，中年抗尘容。观图思初服，脱屣期息躬。

长揖凤鸾侣，永投鸥鹭踪。自此卸衔勒，郊原春草丰。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。